OPIS ŠTUDIJNÉHO ODBORU

logistika

	 

OPIS ŠTUDIJNÉHO ODBORU

a) Názov študijného odboru: logistika 
(anglický názov: logistics)

b) Stupne vysokoškolského štúdia, v ktorých sa odbor študuje, a štandardná dĺžka študijných programov pre tieto stupne vysokoškolského štúdia:
Študijný odbor logistika sa môže uskutočňovať:
•	v prvom stupni vysokoškolského štúdia  so štandardnou dĺžkou študijných programov 
- v dennej forme 3 akademické roky 
- v externej forme 3 akademické roky
•	v druhom stupni vysokoškolského štúdia so štandardnou dĺžkou  študijných programov  
- v dennej forme 2 akademické roky
- v externej forme 2 akademické roky
•	v treťom stupni vysokoškolského štúdia so štandardnou dĺžkou študijných programov 
- v dennej forme 3 akademické roky 
- v externej forme 5 akademických rokov

c) Obsah študijného odboru:
Absolventi získajú prierezové vzdelanie a budú schopní uplatniť sa v oblastiach riadenia priemyselnej výroby, dopravy, zásobovania, distribúcie, služieb, nákupu, skladovania  atď. Podľa dosiahnutého stupňa vysokoškolského vzdelávania budú schopní prispôsobovať sa požiadavkám na trhu práce tým, že získajú vedomosti a znalosti z:
-	prírodovedných disciplín, technológií výroby, dopravy a služieb podľa zamerania študijného programu,
-	ekonomiky a manažmentu, 
-	logistiky výrobných procesov, riadenia procesov, systémovej a operačnej analýzy, 
-	informatiky, modelovania a simulácie, projektovania a optimalizácie. 

Logistici zabezpečujú prevádzku, riadenie, plánovanie a projektovanie systémov ako logistických tokov, reťazcov a sietí a chápu výrobu ako dynamicky sa meniaci systém materiálových, informačných a finančných tokov. 

Na základe dosiahnutého stupňa vysokoškolského vzdelania potom uplatnenie absolventov bude:
1. stupeň -  bakalárskeho štúdia vychováva odborníkov pre oblasť dispečingu, prevádzky, údržby a operatívneho a dispečerského riadenia ako sú operátori veľkých výrobných strojov a výrobných liniek, plánovači, prevádzkoví logistici, manažéri prvého stupňa v oblastiach v skladovom hospodárstve, doprave, príprave výroby, výrobných procesoch, v distribúcii tovarov, údržbe systémov, službách a podobne. 
2. stupeň - absolventi druhého stupňa štúdia budú pripravení pre analýzu, syntézu, navrhovanie a projektovanie logistických systémov na úrovni makrologistiky, mikrologistiky a technologickej logistiky. Druhý stupeň štúdia vychováva manažérov vyšších riadiacich úrovní v oblasti nákupu, zásobovania, skladovania, výber dodávateľov, riadenia výrobných prevádzok, riadenia dopravy, vedúcich dispečingov, vedúcich logistických útvarov, vedúcich plánovacích a prognostických útvarov firiem.
3. stupeň - je schopný uskutočňovať navrhovanie a inováciu na báze vedeckého bádania a nových
                  poznatkov, vyvíjať nové metódy a postupy pre prognózovanie, plánovanie, riadenie        a optimalizáciu výroby, dopravy, zásobovania, distribúcie atď. Ovláda vedecké metódy výskumu a vývoja.

Obsah pre 1. stupeň vysokoškolského štúdia
Teoretický základ odboru predstavuje teória hierarchického riadenia dynamického systému a tokov pričom sa zohľadňuje princíp koordinácie, plánovitosti, systémový prístup s cieľom dosiahnuť globálnu optimalizáciu. 
Absolventi prvého stupňa sú pripravení zabezpečovať prevádzku dopravných systémov, skladov, distribúcie tovarov, výrobných prevádzok uplatnia sa ako operatívni plánovači na nižších stupňoch riadenia v oblasti evidencie materiálov, v oblasti riadenia údržby, obslužných procesov, oblasti služieb – v praxi to znamená riešiť problémy riadenia na úrovni prevádzok. 
Z toho dôvodu potrebujú základné vedomosti, znalosti a zručnosti z oblasti výrobných procesov, dopravy, služieb, ekonomiky, informatiky, teórie systémov, organizácie, riadenia a logistiky.

Jadro znalosti odporúčaného študijného plánu v 1. roku štúdia obsahuje:
•	Matematika  
•	Fyzika
•	Algoritmizácia a Informatika
•	Ekonomika 
•	Výrobné procesy
•	Základy logistiky
•	Teória systémov a rozhodovania
•	Logistické systémy (výroba, doprava, služby)

Doplňujúce vedomosti získa voliteľnými predmetmi:
•	Základy komunikácie
•	Environmentalistika a inverzná logistika
•	Bezpečnosť práce
•	Cudzí jazyk

3/5 ECTS kreditov študijného programu odporúčaného študijného plánu v 1. roku štúdia obsahuje

Jadro znalosti odporúčaného študijného plánu v 2. roku štúdia obsahuje:
•	Logistika výroby
•	Logistika služieb
•	Logistika dopravy
•	Modelovanie a simulácia systémov
•	Základy operačnej a systémovej analýzy
•	Základy manažmentu
•	Technické prostriedky logistiky
•	Informačné technológie v logistike
•	Semestrálny projekt

Doplňujúce vedomosti:
•	Komunikácia a prezentácia
•	Marketing
•	Podnikanie v malých a stredných firmách
•	Cudzí jazyk

Po odporúčanom študijnom pláne v 2. roku štúdia sa doporučuje dvojtýždňová výrobná prax.
                   
3/5 ECTS kreditov študijného programu odporúčaného študijného plánu v 2. roku štúdia obsahuje

Jadro znalosti odporúčaného študijného plánu v 3. roku štúdia obsahuje:
•	Operatívne a dispečerské riadenie
•	Analýza logistických systémov
•	Kvalita v logistických systémoch
•	Legislatíva v logistike
•	Komerčná logistika
•	Semestrálny projekt
•	Záverečná práca

Doplňujúce vedomosti:
•	Aplikovaná informatika
•	Systémy monitorovania a operatívnej evidencie
•	Systémy údržby 
•	Tímová práca

3/5 ECTS kreditov študijného programu odporúčaného študijného plánu v 3. roku štúdia obsahuje

Profil absolventa 
Absolvent bakalárskeho štúdia logistika získa základné prírodovedné, technologické  vedomosti, ako aj vedomosti z logistiky, ekonomiky, informatiky a riadenia a oblasti technológie dopravy a služieb podľa príslušného študijného programu. Jeho uplatnenie je najmä na riadenie základného logistického reťazca nákup, výroby, distribúcia, najmä so zameraním na funkcie plánovania, dispečingu, nákupu, evidencie, kontroly, zabezpečenia systému a prevádzky tohto reťazca na nižších stupňoch riadenia.     
Znalosti uvedené v korpuse musia byť súčasťou každého študijného programu v odbore „logistika“, pričom  hĺbka rozpracovania môže byť rôzna a prispôsobená špecifikám príslušnej vysokej školy, resp. fakulty. 
     
Štátna skúška (1. stupeň):
•	obhajoba záverečnej práce (abstrakt vo svetovom jazyku, spravidla v anglickom), rozsah práce musí byť úmerný významu z hľadiska profilu absolventa,
•	overenie spôsobilosti riešiť technologické a prevádzkové problémy úmerné stupni vzdelania,
•	kolokviálna alebo komisionálna skúška z oblasti poznania študijného odboru. 

Obsah odborného profilu 2. stupňa vzdelávania
Posledné roky 20 storočia a prvé roky 21 storočia dynamickým faktorom rozvoja svetovej ekonomiky bola logistika. Slovensko je križovatkou dopravných ciest a má veľkú perspektívu pre rozvoj logistických centier, prekládok, dopravných a distribučných uzlov. Pod tlakom globalizácie sa mení filozofia riadenia podnikov, kedy sa od systému vnútorného riadenia prechádza k riadeniu, ktoré je otvorené zákazníkovi. Takáto globálna optimalizácia je jednou z nosných myšlienok logistiky a vyžaduje si prípravu veľkého počtu odborníkov inžinierov logistikov schopných zvládnuť a zabezpečovať tento dynamický rozvoj.
Absolventi druhého stupňa štúdia budú pripravený pre analýzu, syntézu, navrhovanie a projektovanie a optimalizáciu logistických systémov. Druhý stupeň štúdia vychováva manažérov vyšších riadiacich úrovní v oblasti zásobovania, nákupu, skladovania, riadenia výrobných prevádzok, vedúcich dispečingov, vedúcich logistických útvarov, vedúcich plánovacích a prognostických útvarov firiem.
Absolventi 2. stupňa potrebujú teoretické a praktické vedomosti z oblastí výrobných procesov - materiálových tokov, dopravy a distribúcie, zásobovania a skladovania, z oblasti služieb podoprené vedomosťami z oblasti informatiky, ekonomiky, riadenia a projektovania.

Jadro znalosti odporúčaného študijného plánu v 1. roku štúdia obsahuje:
•	Matematika II.
•	Fyzika II.
•	Metódy analýzy a syntézy logistických systémov
•	Technické prostriedky logistiky II.
•	Logistické informačné systémy
•	Optimalizácia logistických systémov
•	Manažment podniku
•	Riadenie finančných tokov
•	Objektové programovanie a grafické systémy 
 
Doplňujúce znalosti:
•	Elektronické obchodovanie v logistike
•	Nákladová analýza logistických činností
•	Sociológia
•	Technologická logistika
•	Logistika auditu

Po odporúčanom študijnom pláne v 1. roku štúdia u inžinierskeho štúdia sa doporučuje dvojtýždňová výrobná prax.

1/2 ECTS kreditov študijného programu odporúčaného študijného plánu v 1. roku inžinierskeho štúdia obsahuje:

Jadro znalosti odporúčaného študijného plánu v 2. roku štúdia obsahuje:
•	Projektovanie logistických systémov
•	Strategická logistika
•	Distribučná logistika
•	Logistika krízových situácií 
•	Semestrálny projekt
•	Diplomový projekt

Doplňujúce znalosti:
•	Psychológia v práci manažéra
•	Manažment kvality
•	Obchodné a pracovné právo

Absolvent musí absolvovať  trojtýždňovú preddiplomovú prax.

1/2 ECTS kreditov študijného programu odporúčaného študijného plánu v 2. roku inžinierskeho štúdia obsahuje:

Profil absolventa
Úlohou inžiniera logistiky je globálna multikriteriálna optimalizácia materiálových, 
 informačných a finančných tokov s cieľom udržania a zvýšenia konkurencieschopnosti na globálnom trhu v rámci logistického reťazca.
Náplňou činnosti inžiniera logistiky je riešiť, navrhovať, riadiť a koordinovať  materiálové, dodávateľsko-odberateľské toky a na ne nadväzujúce finančné a informačné toky. Štúdium 2. stupňa pripraví absolventov na tvorbu projektov logistických systémov ako sú logistické a distribučné centrá, dopravné a distribučné systémy, navrhovanie a tvorbu modelov plánovacích systémov hlavne pre oblasť výroby, dopravy a zásobovania a služieb atď. 
Druhý stupeň štúdia vychováva manažérov vyšších riadiacich úrovní v oblasti zásobovania, nákupu, skladovania, riadenia výrobných prevádzok, vedúcich dispečingov, vedúcich logistických útvarov, vedúcich plánovacích a prognostických útvarov firiem.  

Štátna skúška (2. stupeň) 

•	obhajoba diplomovej práce (abstrakt vo svetovom jazyku, spravidla v anglickom),
•	overenie spôsobilosti riešiť technické, technologické a prevádzkovo ekonomické problémy na úrovni inžinierskeho štúdia, 
•	kolokviálna alebo komisionálna skúška z oblasti poznania študijného odboru Logistika. 

Obsah 3. stupňa vysokoškolského vzdelávania
Absolvent 3. stupňa vysokoškolského vzdelávania je pripravený pre oblasť vývoja, výskumu a inovácií v oblasti logistických systémov, ovláda vedecké metódy výskumu s orientáciou na tvorbu nových metód, heuristických, simulačných a analytických modelov pre oblasť analýzy a syntézy s cieľom globálnej optimalizácie.  
Absolventi doktorandského štúdia v odbore „logistika“ budú môcť na báze získaných teoretických a empirických vedomostí pracovať v projekčných firmách, priemyselných podnikoch v oblasti služieb a terciárnej sfére a tiež ako vrcholový manažéri.

Jadro vedomosti
Nosné témy – predmety znalosti, vedomosti a zručnosti v 3. stupni vysokoškolského štúdia sú orientované v dvoch oblastiach v študijnej a vedeckej. 

Študijná časť
Študijná časť je zameraná na zvládnutie: 
•	predmetov teoretického základu pre riešenie vedecko-výskumných úloh v odbore „Logistika“,
•	metodológiu v oblasti logistiky,
•	metód analýzy, syntézy, projektovania a navrhovania logistických systémov, optimalizácie parametrov logistických systémov.

Vedecká časť
Vedecká časť obsahu študijného programu „Logistika“ spočíva v nasledujúcich základných princípoch vedeckej činnosti:
•	výskumné riešenia špecifikovaného vedeckého problému v odbore,
•	formulovať vedecký projekt a obhájiť jeho opodstatnenosť,
•	obhajovať výsledky vedeckých riešení a postupov,
•	prezentovať výsledky v domácej aj svetovej odbornej tlači,
•	formulovať praktické aspekty riešenia a jeho prínos pre prax, v reťazci výskum – vývoj – verifikácia – realizácia.
Znalosti uvedené v jadre majú rozsah 1/3 študijná časť a 2/3 vedecká časť.

Záver štúdia
Obhajoba dizertačnej práce a dizertačnej skúšky, ktoré majú preukázať schopnosť samostatne získavať teoretické a praktické poznatky a vo vzájomnej synergii ich aplikovať pre rozvoj študijného a vedného odboru a pre realizáciu v praxi. 

d) Zdôvodnenie potreby vzniku študijného odboru:
Globalizácia sveta je dôvodom, že logistika sa stala dominantnou vedou a faktorom zvyšovania konkurencieschopnosti v oblasti ekonomiky. Globalizácia sa prejavuje najmä:
•	globalizáciou svetového obchodu,
•	nerovnováhou medzi výrobou a spotrebou,
•	vývojom nových technológií riadenia,
•	globálnou optimalizáciou procesov.

Globalizáciou sveta sa otvoril trh a liberalizoval priestor pre pohyb investícií a materiálov, výrobkov, energií, informácií, ľudí a financií. Výrazne k tomu prispelo vybudovanie dopravných systémov cestnej, železničnej, leteckej a potrubnej dopravy (napr. v EU TINA a TEN). Vybudovanie svetových informačných diaľnic, s veľkými prenosovými rýchlosťami a objemami, sú revolučnou zmenou aj pre oblasti riadenia tokov tovarov, informácií, financií, t.j. logistických systémov. 
Firmy, uvedomujúc si konkurenčné možnosti, vytvárajú reťazce a siete firiem, od ťažby surovín, ich spracovanie do polovýrobkov, výrobkov, dopravy k zákazníkom, servis výrobkov, recyklácii odpadov, vytvárajú sa logistické siete, rozvíja sa makrologistika.
Nerovnováha medzi zdrojmi – výrobou – spotrebou je daná historickým vývojom stavom ekonomiky, geológiou územia, vývojom počtu obyvateľov a životnou úrovňou. Vyrovnávanie týchto potenciálov sú dlhodobou záležitosťou a preto logistika bude zohrávať v nákladoch a konkurencieschopnosti stále dôležitejšiu úlohu.

Teoretickým základom logistiky sú:
•	metódy dynamického distribuovaného a hierarchického riadenia – tokov materiálových, informačných a finančných, 
•	modelovanie a simulácia procesov na báze heuristických, analytických a štatistických metód,
•	metódy operačnej analýzy,
•	metódy analýzy a syntézy logistických systémov,
•	riešenie úloh multikriteriálnej optimalizácie.

Štruktúra tohto teoretického základu je jedinečná a vyžaduje si vytvoriť samostatný študijný odbor. Potreba absolventov v reálnej hospodárskej praxi je daná súčasným vývojom svetovej ekonomiky, vznikom veľkých korporácií, reťazcov firiem a tým aj veľkým pohybom tovarov a to ako na makro (medzipodnikovej), tak aj na mikro (vnútropodnikovej) úrovni. 

e) Podobné študijné odbory v zahraničí
-	Professional Certificate in Logistics Optimisation – The University of Melbourne, Austrália
-	Transport and Logistics Management – The University of Huddersfield, UK
-	Logistics and Transportation – Northeastern University Boston, USA
-	Management, Transport and Logistics – Liverpool John Moores University School of Engineering, UK
-	Logistics MSc degree – Coventry University, UK 
-	Logistics MBA degree – Coventry University, UK
-	Supply Chain Management – University of Nevada, Reno, USA
-	Logistics and Supply Chain Management – Crabfield University, UK
-	Logistics Engineering – Universitat Duisburg Essen, Nemecko
-	Logistics and Business Management, MSc. – University of Luton, UK
-	Logistics Management – Bergen University College, Nórsko
-	Transportation and Logistics – Iowa State University, USA
-	Logistics Engineering – Robert Morris University, USA
-	Global Trade, Transportation and Logistics – University of Washington, USA
-	Logistics, Transportation and Supply Chain Management – University of Maryland, USA
-	Transport, Logistics and Supply Chain Management – The University of Sydney, Austrália

f) Vymedzenie príbuzných študijných odborov a rozdiel medzi nimi:  

Odbor sústavy študijných odborov – skupina 5
•	Priemyselné inžinierstvo (5.2.52)

Odbory sústavy študijných odborov – skupina 3
•	Odvetvové ekonomiky a manažment (3.3.20)
•	Manažment (3.3.15)

Logistika sa zaoberá riadením, zabezpečením a realizáciou pohybu materiálov, výrobkov, informácií a financií v logistických reťazcoch a logistických sieťach. V logistike sa riadia časové, polohové, kapacitné premenné. 

Priemyselné inžinierstvo je integrálny vedný odbor ktorý sa zaoberá projektovaním technickej a technologickej stránky priemyselných systémov v náväznosti na manažment a ekonomiku.

Pod manažmentom chápeme riadenie podniku ako celku, so zameraním na ekonomické veličiny ako sú zisk, náklady, rentabilita, produktivita, cash flow a iné.  

Pod riadením - control rozumieme riadenie procesov fyzikálnych, mechanických, tepelných a iných veličín ako sú teplota, tlak, rýchlosť a podobne.

g) Indikátory študijného odboru:
(1)	Študijné programy 1.stupňa vysokoškolského vzdelávania so štandardnou dĺžkou 3 roky obsahujú 180 ECTS kreditov. Pre akceptáciu študijného programu v študijnom odbore, študijný program musí obsahovať najmenej 108 ECTS kreditov z tém jadra študijného odboru. Študijné programy jedného študijného odboru sa musia líšiť najmenej v 1/5 rozsahu študijných programov navzájom t.j. najmenej v rozsahu 36 ECTS kreditov.
(2)	Študijné programy 2.stupňa vysokoškolského vzdelávania so štandardnou dĺžkou 2 roky obsahujú 120 ECTS kreditov. Pre akceptáciu študijného programu v študijnom odbore, študijný program musí obsahovať najmenej 60 ECTS kreditov z tém jadra študijného odboru. Študijné programy jedného študijného odboru sa musia líšiť najmenej v 1/5 rozsahu študijných programov navzájom t.j. najmenej v rozsahu 24 ECTS kreditov.
(3)	Študijné programy 3.stupňa vysokoškolského vzdelávania obsahujú pomer študijnej a vedeckej časti študijného programu 1:2.
(4)	Medziodborové štúdia v kombinácii dvoch študijných odborov (§ 51 ods. 5) musia obsahovať v dostačujúcom rozsahu jadrá oboch študijných odborov a obe musia byť zastúpené približne rovnako. Aby sa toto dosiahlo, môže byť nevyhnutné navrhnúť študijný program s väčšou dĺžkou, než je štandardná dĺžka študijných programov v ľubovoľnom z oboch študijných odborov. 
(a)	Študijné programy v kombinácii hlavného a vedľajšieho študijného odboru (§ 51 ods. 5) musia obsahovať úplné jadro hlavného študijného odboru a v primeranom rozsahu jadro vedľajšieho študijného odboru. Pri posudzovaní primeranosti rozsahu zastúpenia jadra vedľajšieho študijného odboru sa sleduje, či dostačuje na získanie ucelenej časti vzdelania v tomto odbore. 
(5)	Špecifické prípady nastavenia iných indikátorov posudzuje Akreditačná komisia Vlády SR ako výnimočnú reláciu k Štruktúre študijných odborov mimo ISCED (International Standard of Classification of Education Documents).